2012 novemberében bejelentették, hogy a 2013-as idényre a Sauber F1 pilótája lesz. Az évad első időmérő edzésén Ausztráliában a 18. rajthelyre kvalifikálta magát, ahonnan öt helyet előrelépve a 13. helyen ért célba a versenyen. A koreai nagydíjon a 9. rajtkockát sikerült megszereznie, ez volt a legjobb rajthelye a szezon folyamán. Bár rutinosabb csapattársa rendszerint jobban teljesített nála, a japán nagydíjon 7. helyen tudott célba érni, ezzel 6 pontot szerezve csapatának, továbbá kiérdemelve a legsikeresebb újonc címet 2013-ban. A szezon folyamán a többi futamon nem tudott pontszerző helyen célba érni, kétszer (Kínában és Mogyoródon) kiesett, illetve a kanadai nagydíjon sem ért célba, de mivel teljesítette a versenytáv 90%-át, a 20. pozícióba rangsorolták.